ΓΡΑΠΤΗ ΕΡΩΤΗΣΗ E-2447/97 υποβολή: Marjo Matikainen-Kallstrφm (PPE) προς την Επιτροπή (16 Iουλίου 1997)

Θέμα: Συμπερίληψη και των νέων ηλικίας 10-15 ετών στα κοινοτικά προγράμματα που προορίζονται για τους νέους

Διάφορες οργανώσεις για τους νέους ηλικίας 10-15 ετών έχουν προτείνει στην Επιτροπή την θέσπιση ενός προγράμματος ανταλλαγής ομάδων «Ευρώπη για τα παιδιά», το οποίο θα αποβλέπει στην προώθηση και υποστήριξη των ανταλλαγών ομάδων νέων ηλικίας 10-15 ετών στα κράτη μέλη της Ένωσης.

Έτσι θα μπορέσουν ευκολότερα οι νέοι να σχηματίσουν μία ολοκληρωμένη εικόνα για τον Κόσμο, να ενημερωθούν καλύτερα για τους ευρωπαϊκούς λαούς και τους πολιτισμούς τους, να αποκτήσουν τις απαραίτητες για την εκπλήρωση των καθηκόντων τους ως πολιτών ικανότητες, να αποκτήσουν κίνητρα για την εκμάθηση ξένων γλωσσών και να αποφύγουν την περιθωριοποίηση η οποία τους απειλεί, μερικές φορές, ήδη στην ηλικία αυτή.

Στους νέους ηλικίας 10-15 ετών δεν παρέχεται η δυνατότητα συμμετοχής στα εν ισχύι κοινοτικά προγράμματα που προορίζονται για τους νέους. Στην Φινλανδία εφαρμόζουμε, επί σειρά ετών, ένα κοινό πρόγραμμα αξιολόγησης και ενίσχυσης που αφορά γενικά όλους τους νέους και από το οποίο έχουμε αποκομίσει ιδιαίτερα οφέλιμες εμπειρίες. Πιστεύω ότι η και η Ένωση οφείλει να λάβει μέτρα για την προαγωγή των στόχων της τα οποία θα αποβλέπουν στην ενίσχυση της συστηματικά αγνοηθείσας αυτής ομάδας νέων.

Ως εκ τούτου θα ήθελα να υποβάλω την ακόλουθη ερώτηση: Ποια μέτρα προτίθεται να λάβει η Επιτροπή προκειμένου να διασφαλισθεί η δυνατότητα και στους ηλικίας κάτω των 15 ετών νέους να συμμετέχουν, στο εξής, στα προοριζόμενα για τους νέους κοινοτικά προγράμματα;

Απάντηση της κας Cresson εξ ονόματος της Επιτροπής (8 Σεπτεμβρίου 1997)

Το πρόγραμμα Σωκράτης είναι το κύριο μέσο για την προώθηση της συνεργασίας στον τομέα της τυπικής εκπαίδευσης στην Κοινότητα. Ένας από τους εξέχοντες στόχους του προγράμματος είναι να συμβάλλει στην ανάπτυξη της ευρωπαϊκής διάστασης στα συμμετέχοντα εκπαιδευτικά ιδρύματα. Το κεφάλαιο ΙΙ δράση 1 (Comenius) αφορά τα σχολεία από το νηπιαγωγείο έως το δεύτερο επίπεδο της δευτεροβάθμιας εκπαίδευσης. Η εκλεξιμότητα των εκπαιδευτικών ιδρυμάτων και των τύπων σχολείων καθορίζεται από τις αρμόδιες αρχές κάθε κράτους μέλους που συμμετάσχει στο πρόγραμμα.

Το κεφάλαιο ΙΙΙ, δράση 1 (Lingua) παρέχει υποστήριξη για την ανάπτυξη της διδασκαλίας και της εκμάθησης γλωσσών. Προβλέπεται η παροχή ενδοϋπηρεσιακής κατάρτισης στους δασκάλους ξένων γλωσσών και η διάθεση γλωσσικών βοηθών στα σχολεία πρωτοβάθμιας και δευτεροβάθμιας εκπαίδευσης. To πρόγραμμα Lingua (δράση Ε) παρέχει επίσης υποστήριξη στις ανταλλαγές μεταξύ ομάδων νέων (14-25) που συμμετέχουν σε κοινά εκπαιδευτικά σχέδια για τη βελτίωση των γλωσσικών ικανοτήτων.

Μολονότι δεν διατίθενται ειδικά κονδύλια για την κινητικότητα των νέων στην ομάδα ηλικίας 10-15 ετών, η έμφαση που τίθεται στην ανάπτυξη σχεδίων συνεργασίας που συμπεριλαμβάνουν ολόκληρες ομάδες τάξεων στα σχολεία εξασφαλίζει ότι όλοι οι συμμετέχοντες μαθητές σε τέτοια σχέδια επωφελούνται από την ευρωπαϊκή διάσταση της εκπαίδευσής τους.

Στο πλαίσιο των συζητήσεων σχετικά με την εκπαίδευση, κατάρτιση και τα προγράμματα για τους νέους της Κοινότητας, η Επιτροπή ανέλαβε πρόσφατα μια διαδικασία συλλογισμών και συζήτησης με τους διάφορους εταίρους σχετικά με τη μορφή και το περιεχόμενο συνεργασίας στον τομέα της εκπαίδευσης κατά την περίοδο μετά το 2000.